Pakuotės lapelis: informacija vartotojui
VERMOX 100 mg tabletės
mebendazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į     gydytoją arba vaistininką. Žr. 4 skyrių. 


Apie ką rašoma šiame lapelyje?

1.	Kas yra VERMOX ir kam jis vartojamas
2.	Kas žinotina prieš vartojant VERMOX 
3.	Kaip vartoti VERMOX 
4.	Galimas šalutinis poveikis
5.	Kaip laikyti VERMOX 
6.	Pakuotės turinys ir kita informacija 


1.	Kas yra VERMOX ir kam jis vartojamas

VERMOX, kurio veiklioji medžiaga yra mebendazolas, yra vaistas nuo kirmėlių, vartojamas suaugusiesiems ir vaikams virš 2 metų amžiaus.
VERMOX skiriamas virškinimo trakto užkrėtimui tiek vienos rūšies, tiek ir kelių rūšių kirmėlėmis:  spalinėmis (Enterobius vermicularis), askaridėmis (Ascaris lumbricoides), plaukagalviais (Trichuris trichiura), kreivagalvėmis ankilostomomis (Ancylostoma duodenale), amerikiniais nekatoriais (Necator americanus), gydyti.


2.	Kas žinotina prieš vartojant VERMOX

VERMOX vartoti draudžiama:
· jeigu yra alergija mebendazolui arba bet kuriai pagalbinei medžiagai (jos išvardytos 6 skyriuje);
· jei esate nėščia arba manote, kad galbūt esate nėščia.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti VERMOX. 
VERMOX visada vartokite tiksliai taip, kaip nurodė gydytojas. Simptomams išnykus, būtina atlikti gydytojo paskirtą išmatų tyrimą.

Gauta pranešimų apie grįžtamojo pobūdžio kepenų funkcijos sutrikimo, hepatito ir tam tikro tipo  baltųjų kraujo ląstelių skaičiaus sumažėjimo atvejus vartojant rekomenduojamas mebendazolo dozes. Ilgą laiką vartojant dideles mebendazolo dozes, pasireiškė ženklus baltųjų kraujo ląstelių skaičiaus sumažėjimas (agranolocitozė) ir inkstų uždegimas (glomerulonefritas). Todėl negalima viršyti rekomenduojamos vaisto dozės ar vartoti ilgiau, negu paskirta gydytojo.

Gydymo metu ir jį baigus labai svarbu laikytis asmeninės higienos, kad būtų išvengta pakartotino užsikrėtimo bei neužsikrėstų kiti asmenys.

Vaikams
Jaunesniems nei 2 metų vaikus VERMOX vartoti galima tik paskyrus gydytojui. 
Jaunesnių nei 1 metų vaikų negalima gydyti Vermox. 

Kiti vaistai ir VERMOX
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 
Reikia vengti vienu metu vartoti mebendazolo ir metronidazolo (vartojamas kai kurių bakterijų ar pirmuonių sukeltoms ligos gydyti), nes galimas sunkus šalutinis poveikis. 
Jeigu vartojate kitų vaistų, pvz., cimetidino (skrandžio rūgšties kiekį mažinančio vaisto), informuokite apie tai gydytoją, kadangi gali tekti keisti Vermox dozę.

VERMOX vartojimas su maistu ir gėrimais
VERMOX rekomenduojama vartoti po valgio, užsigeriant vandeniu.
Laikytis specialios dietos arba vartoti vidurių laisvinamųjų vaistų nereikia. 

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Jeigu esate nėščia arba manote, kad esate nėščia, šio vaisto vartoti negalima.
Žindymo laikotarpiu VERMOX galima vartoti tik gydytojui paskyrus.

Vairavimas ir mechanizmų valdymas
VERMOX gebėjimo vairuoti ir valdyti mechanizmus neveikia arba veikia nereikšmingai.

VERMOX sudėtyje yra laktozės monohidrato (pieno cukraus) ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 
Kiekvienoje šio vaisto  tabletėje yra mažiau kaip 1 mmol (23 mg) natrio, t.y. jis beveik
neturi reikšmės.


3.	Kaip vartoti VERMOX

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Dozę ir gydymo VERMOX trukmę nustato gydytojas, atsižvelgdamas į kirmėlių rūšį. Paprastai gydymas trunka 3 dienas. 
Vartokite tiksliai tokią VERMOX dozę, kokią nurodė gydytojas. Simptomams išnykus, būtina atlikti gydytojo paskirtą išmatų tyrimą.

Rekomenduojamos dozės nurodytos toliau.

Spalinės 
Reikia gerti po 1 tabletę vieną kartą per parą, geriau vakare.
Jei reikia, gydytojui skyrus, gydymą galima kartoti po 2 ir 4 savaičių.

Askaridės, plaukagalviai, dvylikapirštės žarnos kreivagalviai arba užsikrėtimas kelių rūšių kirmėlėmis
Reikia gerti po 1 tabletę ryte ir 1 tabletę vakare tris dienas iš eilės.

Tabletes galima nuryti nekramtytas arba sukramtyti ar perlaužti, kad būtų lengviau nuryti, užsigeriant trupučiu vandens. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes. Prieš duodant mažiems vaikams, tabletę reikia susmulkinti. Visada stebėkite vaiką, kuomet jis vartoja šio vaisto.


Ką daryti pavartojus per didelę VERMOX dozę?
Jei išgėrėte per daug tablečių, nedelsdami kreipkitės į gydytoją arba artimiausią ligoninę. Kartu pasiimkite vaisto dėžutę ir šį pakuotės lapelį.
Pavartojus per didelę VERMOX dozę, gali atsirasti pilvo dieglių, pykinimas, vėmimas, viduriavimas. Pacientams, kurie ilgai buvo gydomi didelėmis dozėmis, pasireiškia , glomerulonefritas (inkstų uždegimas) ir agranulocitozė (ženklus baltųjų kraujo ląstelių skaičiaus sumažėjimas). Šie simptomai tikėtini ir pavartojus per didelę dozę.
Specifinio priešnuodžio nėra. Jei nuo vaisto pavartojimo praėjo mažiau nei valanda, galima plauti skrandį. Jei reikia, galima išgerti aktyvintosios anglies.

Pamiršus pavartoti VERMOX
Negalima vartoti dvigubos dozės norint kompensuoti praleistą tabletę. Kitą dozę išgerkite įprastu laiku ir vėliau vartokite taip, kaip skyrė gydytojas.

Nustojus vartoti VERMOX
Tokiu atveju gali sumažėti vaisto veiksmingumas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): nemalonūs jutimai pilve, pilvo pūtimas, viduriavimas ir išbėrimas.

Šalutinio poveikio reiškiniai, kurių  dažnis nežinomas (negali būti apskaičiuotas pagal turimus duomenis): tam tikrų baltųjų kraujo ląstelių, vadinamų leukocitais, sumažėjimas (neutropenija), dėl kurio gali padažnėti infekcijos, alerginės reakcijos, įskaitant anafilaksines ir anafilaktoidines reakcijas, traukuliai, svaigulys, pilvo skausmas, pykinimas, vėmimas, kepenų funkcijos sutrikimai, kepenų uždegimas (hepatitas), toksinė epidermio nekrolizė (sunki liga su odos pūslėmis, odos lupimasis, apėmęs daugiau nei 30 proc. kūno paviršiaus), Stivenso – Džonsono sindromas (sunki liga su odos, burnos, akių ar genitalijų pūslėmis ir odos lupimusi), odos išbėrimas, angioneurozinė edema (pasireiškia veido, ryklės, burnos, gerklų pabrinkimu, pasunkėjusiu kvėpavimu), dilgėlinė, plaukų slinkimas.


Kaip ir kiti vaistai, VERMOX gali sukelti organizmo padidėjusio jautrumo (alerginių) reakcijų, todėl atsiradus odos išbėrimui, dilgėlinei ar angioneurozinei edemai (alerginiam pabrinkimui), nedelsdami kreipkitės į gydytoją.

Ilgą laiką vartojant dideles dozes pasireiškė šie šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
- agranulocitozė (ženklus baltųjų kraujo ląstelių sumažėjimas, dėl kurio gali pasireikšti infekcijos)
- glomerulonefritas (inkstų uždegimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.“




5.	Kaip laikyti VERMOX 

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.
Ant dėžutės po „Tinka iki” ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

VERMOX sudėtis
-	Veiklioji medžiaga yra mebendazolas. Kiekvienoje tabletėje yra 100 mg mebendazolo.
-	Pagalbinės medžiagos yra natrio laurilsulfatas, koloidinis bevandenis silicio dioksidas, magnio stearatas, sacharino natrio druska, talkas, kukurūzų krakmolas, laktozė monohidratas. 

VERMOX išvaizda ir kiekis pakuotėje
Tabletės yra baltos arba beveik baltos, apvalios, plokščios, nuožulniais kraštais, vienoje jų pusėje pažymėta “VERMOX”, kitoje yra dalijimo vagelė. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

PVC/AL lizdinėje plokštelėje yra 6 tabletės. Kartono dėžutėje yra viena lizdinė plokštelė.

Registruotojas ir gamintojas
Gedeon Richter Plc. 
Gyömrői út 19-21 
1103 Budapest, 
Vengrija 

Jeigu apie šį vaistą norite sužinoti daugiau, kreipkitės į vietinį registruotojo atstovą.

Gedeon Richter Plc. atstovybė
Maironio 23-3,
Vilnius 
Tel. +370 5 268 53 92

Šis pakuotės lapelis paskutinį kartą peržiūrėtas 2025-03-21.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lrv.lt/lt/.

